SL Uradni list Evropske unije C 148/15

Objava vloge na podlagi člena 6(2) Uredbe (ES) št. 510/2006 o zaščiti geografskih označb in označb porekla za kmetijske proizvode in živila.

(2006/C 148/05)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

Vloga za registracijo po členu 5 in členu 17(2)

„ŠTRAMBERSKÉ UŠI“

ES št.: CZ/0378/18.10.2004

ZOP ( ) ZGO ( X )

Ta povzetek je informativne narave. Vsi zainteresirani se lahko s celotno specifikacijo seznanijo pri nacionalnih organih, navedenih v oddelku 1, ali pri Evropski komisiji (1).

1. Pristojna služba države članice:

Naziv: Úřad průmyslového vlastnictví Naslov: Antonína Čermáka 2a, CZ-160 68 Praha 6 – Bubeneč Tel.: (420) 220 383 111 Telefaks: (420) 224 324 718 E-naslov: posta@upv.cz

2. Vlagatelj:

Naziv: Sdružení pro ochranu výrobců Štramberských uší Naslov: Město Štramberk, Náměstí č. 9 CZ-742 66 Štramberk Tel.: (420) 556 812 094 Telefaks: (420) 556 812 094 E-naslov: podatelna@stramberk.cz Sestava: Proizvajalci/predelovalci ( X ) drugi ( X )

3. Vrsta proizvoda:

Skupina 2.4 – Pekovski izdelek

4. Specifikacija (povzetek zahtev iz člena 4(2))

4.1 Ime: „Štramberské uši“

4.2 Opis: Poseben pekovski izdelek po starodavnem receptu iz gladke moke, mletega sladkorja, celih jajc, vode, pecilnega praška, začimb (cimeta, janeža, klinčkov in zvezdastega janeža) ter medu ali karamela. Testo se razvalja ali vlije v okroglo obliko (debeline 2 do 3 mm, premera 9,5 do 12 cm), po pečenju pa zvije v obliko korneta, tako da spominja na človeško uho. Okus in vonj mu dajejo uporabljene začimbe. Nedopustno je, da nad značilnim skladnim okusom prevlada priokus po začimbah. Uporaba drugih kemijskih dodatkov testu razen pecilnega praška ni dovoljena. Prodajajo se bodisi nepolnjena, najpogosteje 5–10 kosov v vrečki, bodisi polnjena z različnimi trajnimi ali pokvarljivimi nadevi.

4.3 Geografsko območje: Gre za katastrsko območje mesta Štramberk in njegove neposredne okolice.

4.4 Dokazilo o poreklu: Sledljivost vsakega proizvoda je zagotovljena. Na vsakem izdelku so navedeni naslov, identifikacijska številka in telefonska številka proizvajalca, sestavine, teža, rok uporabe, vrsta in skupina izdelka.

Poleg tega člani združenja na podlagi licenčnih sporazumov uporabljajo zaščitne znamke, katerih imetnik je mesto Štramberk – član združenja za zaščito proizvajalcev štramberških ušes (Sdružení pro ochranu výrobců Štramberských uší).

Nadzor nad specifikacijo izvaja pristojni krajevni inšpektorat državne kmetijske in živilske inšpekcije (Státní zemědělské a potravinářské inspekce).

4.5 Metoda pridobivanja: V jajca, stepena s sladkorjem, se postopno dodaja moka s pecilnim praškom, voda in začimbe, med ali karamel. Testo se v krogu vlije na pekač ali pa razvalja, obreže in položi na pekač. Ko je pečeno, se še toplo zvije v obliko korneta.

Ko se ušesa ohladijo, se zložijo drugo v drugo in zapakirajo v prozorne vrečke.

4.6 Povezava: Legende o izvoru štramberških ušes („Štramberské uši“) so povezane s Tajno kroniko Mongolov, ki je bila zapisana 13 let po smrti ustanovitelja enotne mongolske države – velikega osvajalca sveta Džingiskana. Oddelek tatarskih čet je leta 1241 oblegal štramberški grad. Prebivalci so se deloma zatekli v grad, deloma pa na goro Kotouč. V noči pred vnebohodom se je razbesnela huda nevihta z obilnim deževjem in tatarsko vojsko je preplavila strašna povodenj. Tabor je bil uničen in preživeli so se v naglici umaknili. Vendar pa so na tistem mestu našli vreče z ušesi, ki so jih Tatari odrezali pobitim kristjanom. V zahvalo Bogu so prebivalci na dan Kristusovega vnebohoda vsako leto romali na goro Kotouč. V spomin na te hude čase se v Štramberku še danes pečejo „Štramberské uši“.

„Štramberské uši“ se pečejo že od nekdaj. Včasih so se pekle za vsakoletno procesijo ob vnebohodu, danes pa samo ob romanju v spomin na pretekle dogodke. Recept se je prenašal iz roda v rod, tako da v Štramberku ni nobene družine, ki ne bi pekla ušes. Te navade ne poznajo nikjer drugje in podobna legenda se ne veže na noben drug kraj. Da bi se ohranila tradicija in izvirni recept, hkrati pa zato, da bi bila ohranjena prvovrstna kakovost izdelka, je od leta 1991 mesto Štramberk imetnik nacionalne zaščitne znamke, kombinirane z besedama „Štramberské uši“, in proizvajalci ušes iz Štramberka tako označujejo svoje izdelke. Leta 2000 je bil recept registriran kot zaščitena označba porekla pod št. 175, s čimer se je omejilo tudi ozemlje, na katerem je dovoljeno peči „Štramberské uši“.

4.7 Nadzorni organ:

Naziv: Státní zemědělská a potravinářská inspekce, inspektorát Olomouc Naslov: Pavelkova 13, CZ-772 85 Olomouc Tel.: (420) 585 151 514 Telefaks: (420) 585 151 511 E-naslov: olomouc@szpi.gov.cz

4.8 Označevanje: Izdelek je pakiran v prozorne polipropilenske vrečke. Na embalaži je na barvnem polju vedno napis „Štramberské uši“ (nacionalna besedilna zaščitna znamka št. 227 965). Pod napisom je na kratko opisan izvor izdelka „Štramberské uši“. Pod zgodbico so navedeni naslov, identifikacijska številka in telefonska številka proizvajalca, sestavine, teža, rok uporabe, vrsta in skupina izdelka, vse v skladu z Odlokom Ministrstva za kmetijstvo št. 324/1997 Zb. o načinu označevanja živil (…) in št. 333/1997 Zb. o živilih (…).

V levem spodnjem kotu embalaže zunaj barvnega polja je natisnjena nacionalna kombinirana zaščitna znamka št. 179 248„Štramberské uši“. Imetnik obeh zaščitnih znamk je eden od članov Sdružení pro ochranu výrobců Štramberských uší (Združenja za zaščito proizvajalcev štramberških ušes) – mesto Štramberk. Preostali člani združenja uporabljajo ti zaščitni znamki na podlagi licenčnih sporazumov, vpisanih v register zaščitnih znamk pri Uradu za industrijsko lastnino v Pragi. Poleg kombinirane zaščitne znamke št. 179 248 je naveden napis: Ta izdelek je zaščiten z zaščitnima znamkama št. 179 248 in 227 965 ter zaščiteno označbo porekla št. 175.

Velikost in vrsto pisave, barvo in celostno končno podobo označb si izbere vsak proizvajalec sam v skladu z zgoraj navedenimi pravnimi predpisi.

4.9 Nacionalne zahteve: —

(1) Evropska komisija, Generalni direktorat za kmetijstvo in razvoj podeželja, Enota za politiko kakovosti kmetijskih proizvodov, B-1049 Bruselj.